AGENCIJA ZA PROSTORNO PLANIRANJE I URBANIZAM REPUBLIKE SRBIJE
Kralja Milutina 10a, 11000 Beograd

PREDMET: Primedbe i sugestije u postupku ranog javnog uvida u Elaborat – konceptualni materijal za rani javni uvid u Prostorni plan područja posebne namene rudarsko-metalurškog kompleksa „Čukaru Peki" i „Malka Golaja"

Na osnovu člana 45a Zakona o planiranju i izgradnji („Službeni glasnik RS", br. 72/09… 91/25) i oglasa o ranom javnom uvidu, u zakonom propisanom roku podnosim sledeće primedbe i sugestije na Elaborat izrađen od strane Instituta za arhitekturu i urbanizam Srbije (jul 2026), po Odluci o izradi („Službeni glasnik RS", broj 54/26), a po narudžbini privrednog društva Serbia Zijin Mining d.o.o. Bor.
1. Ekonomski nikakva korist za Republiku Srbiju.
Ovo je projekat od kojeg Republika Srbija nema nikakvu ekonomsku korist. Sva zarada ide jednoj stranoj kompaniji. Ziđin će sa lokacija Čukaru Peki i Malka Golaja zaraditi oko 250 milijardi evra. To je po njihovoj proceni, a količine su sigurno i veće. Rudna renta je minimalna i prihod od rudne rente jevišestruko manji od prihod od izvoza voća, na primer. U pogledu zapošljavanja nije navedeno koliko će biti otvoreno novih radnih mesta, ali ih verovatno neće biti više nego što sad radi u Boru. Nije isplativo zbog par hiljada ljudi uništiti ceo region, jer se u elaborate, između ostalog, pominje preseljenje celih naselja. Prirodna bogatstva treba sačuvati za buduće generacije
2. Objedinjavanje tri kapitalna projekta u jedan plan, bez studijske dokumentacije za dva od njih
Elaborat u jedinstven planski okvir od oko 126 km² objedinjuje tri zasebna kapitalna projekta: podzemni rudnik „Čukaru Peki" – Donje ležište, novi rudnik „Malka Golaja" i potpuno novu topionicu. Sam Elaborat navodi da je za rudnik „Malka Golaja" i novu topionicu izrada studijske i tehničke dokumentacije „tek nedavno započeta", da je lokacija topionice „preliminarna", a da su svi navedeni podaci „orijentacioni". Time se javnosti u ranom javnom uvidu nudi konceptualni materijal koji prejudicira namenu prostora ogromnih razmera bez elementarnih stručnih podloga (prethodne studije izvodljivosti, idejnih rešenja, hidrogeoloških i geotehničkih studija), koje sam Elaborat navodi kao neophodne.
3. Nova topionica – kapacitet, lokacija i rizici nisu definisani, a plan se već donosi
Planira se topionica konačnog kapaciteta do 400.000 t/god anodnog i katodnog bakra, „sa rezervisanim kapacitetom za dodatnih 450.000 t/god" – dakle potencijalno 850.000 t/god, bez ikakvog obrazloženja sirovinskog osnova za rezervisani kapacitet. Predviđeni su fabrika sumporne kiseline, cevovod za transport sumporne kiseline do Zagrađa, postupak izdvajanja arsena („sulfidizacija + neutralizacija") i Seveso zona od najmanje 1.000 m. Istovremeno, lokacija je izričito označena kao preliminarna (KO Metovnica). Građani u ranom javnom uvidu ne mogu dati smislene primedbe na postrojenje čija lokacija, kapacitet i tehnologija nisu utvrđeni.
4. Flotacijsko jalovište od ~1.900 ha u dolini Kriveljske reke i preko milijardu tona jalovine
Prema Elaboratu, rudnik će tokom veka eksploatacije proizvesti oko 1.083,53 miliona tona flotacijske jalovine, koja se planira u dolini Kriveljske reke, nizvodno od postojećeg jalovišta „Veliki Krivelj", uz zauzeće od oko 1.900 ha i prevođenje Kriveljske reke tunelom u Borsku reku. Elaborat pri tome paušalno tvrdi da „jalovina neće zagađivati podzemne vode i okolne vodene sisteme", iako tehnička dokumentacija ne postoji. Planirano pošumljavanje od 1.000–1.500 ha manje je od površine samog jalovišta.
5. Vodni bilans ne postoji, a nabrajaju se izvorišta od Brestovačke reke do Dunava i Borskog jezera
Elaborat predviđa zahvatanje vode iz Borske i Brestovačke reke, „po potrebi iz Timoka i Dunava", a za rudnik „Malka Golaja" iz Velikog i Crnog Timoka, uz Borsko jezero kao dopunski izvor. Istovremeno konstatuje da svi manji vodotoci imaju izrazito bujični karakter, da u malovodnim periodima treba obustaviti svako zahvatanje, kao i da klimatske promene donose dugotrajne suše i otežano snabdevanje pijaćom vodom. Korišćenje Borskog jezera, ključnog turističkog resursa, kao industrijskog izvorišta, posebno je neprihvatljivo.
6. Rizik po termomineralne vode Brestovačke i Gamzigradske banje
Elaborat navodi da su evidentirane pojave termomineralnih voda kod Brestovačke i Gamzigradske banje, sela Šarbanovac i Nikoličevo, kao i da istraživanja „ukazuju na verovatnoću da su termomineralna izvorišta povezana". Podzemna eksploatacija do dubine od -1.800 m, sa crpljenjem podzemnih voda i formiranjem depresionog levka, može trajno ugroziti ova izvorišta i banjski turizam kao razvojnu alternativu regiona.
7. Zona sleganja i zarušavanja tla – zabrana gradnje i pravna nesigurnost za građane
Eksploatacija Donjeg ležišta metodom sa zarušavanjem izazvaće sleganje i urušavanje tla, zbog čega se planira izmeštanje deonice državnog puta IB-37 Bor–Zaječar (~3.000 m), magistralnih dalekovoda 400 kV i 110 kV i stavljanje van funkcije aerodroma Bor. Za građane u zoni „pretežne namene" predviđena je zabrana izgradnje novih objekata „do preseljenja", iako granice zone sleganja još nisu definisane. Time se imovina građana faktički blokira na neodređeno vreme, pre bilo kakvog utvrđenog javnog interesa.
8. Preseljenje stanovništva – neodređeni kriterijumi uz istovremeni planski osnov za eksproprijaciju
Elaborat preseljenje naziva „izuzetnom merom", ali istovremeno navodi da planska rešenja za zonu uticaja „mogu predstavljati planski osnov za utvrđivanje javnog interesa i rešavanje imovinsko-pravnih pitanja, uključujući preseljenje". Prvi put se u zonu rudarskih uticaja uvode i naselja na teritoriji grada Zaječara (deo KO Zvezdan, Nikoličevo). Demografska analiza je odložena za nacrt plana.
9. Odlagalište piritnog koncentrata na „Malka Golaji" – rizik od kisele rudničke drenaže
U okviru rudnika „Malka Golaja" predviđeno je odlagalište piritnog koncentrata i rudarskog otpada, između Metovnice i Nikoličeva, u slivu Velikog Timoka. Piritni materijal je primarni generator kisele rudničke drenaže sa rastvorenim teškim metalima, a Elaborat ne sadrži ni karakterizaciju otpada ni koncept upravljanja ovim rizikom.
10. Biodiverzitet i tvrdnja da „nema zaštićenih prirodnih dobara" bez terenskih istraživanja
Elaborat konstatuje da na planskom području nema zaštićenih prirodnih dobara, a istovremeno priznaje prisustvo visoko osetljive vrste Paeonia officinalis (božur) i gubitak primeraka kopnenih biljaka. Odsustvo formalne zaštite nije dokaz odsustva prirodnih vrednosti – naročito na području od 126 km² za koje nisu sprovedena sistematska terenska istraživanja flore i faune. Na predmetnoj lokaciji su, pored božura, evidentirane i sledeće ugrožene vrste koje Elaborat uopšte ne pominje:
· velika mužica (Androsace maxima) – biljna vrsta;
· velika hrastova strižibuba (Cerambyx cerdo) – vrsta insekta sa Evropske crvene liste;
· vinogradarska strnadica (Emberiza hortulana) – ptica sa Evropske crvene liste, zastupljena sa oko 300 teritorija (gnezdećih parova) na predmetnoj lokaciji.
Vinogradarska strnadica je pri tome vrsta na osnovu koje je područje obuhvaćeno mrežom Natura 2000, što Elaborat takođe ne pominje niti razmatra kao ograničenje za planirane aktivnosti.
11. Kulturno nasleđe – blizina UNESCO lokaliteta Felix Romuliana i Gamzigradske banje
Plansko područje se neposredno graniči sa KO Gamzigrad, u čijoj se blizini nalazi arheološki lokalitet Felix Romuliana, upisan na Listu svetske baštine UNESCO. Elaborat kulturno nasleđe obrađuje samo kroz jedan spomenik kulture i tri lokaliteta pod prethodnom zaštitom, bez ikakvog razmatranja uticaja rudarsko-metalurškog kompleksa (aerozagađenje, vibracije od miniranja, saobraćaj, promena predela) na zaštićenu okolinu svetske baštine.
12. Prejudicirane ocene o odsustvu uticaja bez ikakvih podloga
Elaborat sadrži niz kategoričkih tvrdnji koje u ovoj fazi nemaju stručno pokriće, između ostalog da „jalovina neće zagađivati podzemne vode i okolne vodene sisteme", da buka „neće uticati na životnu sredinu", kao i da istražno bušenje „nije uticalo na životnu sredinu". Ovakve ocene prejudiciraju nalaze Strateške procene uticaja koja se tek izrađuje i obesmišljavaju učešće javnosti.
13. Prekogranični uticaji i obaveze po Espoo konvenciji
Prostorni plan Republike Srbije, na koji se Elaborat poziva, izričito konstatuje da rudarsko-metalurški kompleks u Boru preko Borske reke, Timoka i Kriveljske reke potencijalno može izazvati prekogranično zagađenje voda u Rumuniji i Bugarskoj. Planirano višestruko uvećanje prerade (dve flotacije od po 14,85 Mt/god), novo jalovište i topionica taj rizik značajno povećavaju.
14. Učešće javnosti
Imajući u vidu obim i složenost planskog dokumenta, kao i činjenicu da obuhvata teritorije dva grada, standardni rok ranog javnog uvida i pasivno izlaganje materijala ne obezbeđuju delotvorno učešće javnosti u smislu Arhuske konvencije, na koju se Elaborat poziva.

UZIMAJUĆI U OBZIR SVE NAPRED NAVEDENO, SMATRAM DA OVAJ PLAN NE TREBA USVOJITI I IMPLEMENTIRATI.

